b"\n_START_ARTICLE_\nFlower (pesem, Kylie Minogue)\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbFlower\xc2\xab\xc2\xa0sta napisala Kylie Minogue in Steve Anderson iz skupine Brothers in Rhythm za njen deseti glasbeni album, X (2007). Pesmi na album nazadnje niso vklju\xc4\x8dili. Leta 2007 je Kylie Minogue to pesem skupaj z mnogimi drugimi napisala v \xc4\x8dasu, ko je okrevala od svoje operacije zaradi raka na prsih. Minogueova je pesem opisala kot\xc2\xa0\xc2\xbbljubezensko pesem otroku, ki ga bom morda imela, morda pa nikoli ne.\xc2\xab Glasbeno je pesem\xc2\xa0\xc2\xbbFlower\xc2\xab\xc2\xa0pop balada, ki vklju\xc4\x8duje klavir, violine, bobne in akusti\xc4\x8dne kitare. Revija The Quietus jo je ozna\xc4\x8dila za\xc2\xa0\xc2\xbbsanjavo balado\xc2\xab._NEWLINE_Veliko glasbenih kritikov je menilo, da je besedilo pesmi namigovalo, da si Minogueova \xc5\xbeeli ustvariti dru\xc5\xbeino in postati mati; predvsem kitica\xc2\xa0\xc2\xbbOddaljeni otrok, moja ro\xc5\xbea. Se \xc5\xa1e giba\xc5\xa1 v vetru? Me lahko \xc4\x8duti\xc5\xa1, ko vate vdihujem \xc5\xbeivljenje? Vem, da me bo\xc5\xa1 nekega dne osupnil\xc2\xab\xc2\xa0(\xc2\xbbDistant child, my flower. Are you blowing in the breeze? Can you feel me as I breathe life into you? I know one day you'll amaze me\xc2\xab) naj bi namigovala na njeno \xc5\xbeeljo po materinstvu.\n_START_SECTION_\nKriti\xc4\x8dni sprejem\n_START_PARAGRAPH_\nPesem\xc2\xa0\xc2\xbbFlower\xc2\xab\xc2\xa0so kritiki v glavnem hvalili. Perez Hilton jo je ozna\xc4\x8dil za\xc2\xa0\xc2\xbblepo pesmico\xc2\xab. Tudi novinar revije Vibe je pesem pohvalil, saj naj bi bila po njegovem mnenju\xc2\xa0\xc2\xbbosupljiva uspavanka.\xc2\xab Sarah Deen iz revije Metro.co.uk je singlu dodelila pozitivno oceno:\xc2\xa0\xc2\xbbPesem ['Flower'] je definitivno primerna za eno od ljubezenskih pesmi Kylie Minogue, saj je zanjo zelo zna\xc4\x8dilno, da bi nekoga ljubljenega lahko primerjala z ne\xc5\xbenim vetri\xc4\x8dem.\xc2\xab Novinar revije Herald Sun je pesem ozna\xc4\x8dil za\xc2\xa0\xc2\xbbromanti\xc4\x8dno balado.\xc2\xab Bradley Stern iz revije Muumuse je o pesmi napisal:\xc2\xa0\xc2\xbb\xc4\x8cudovita je, in kot sem \xc5\xbee omenil, to je Kyliejin najranljivej\xc5\xa1i trenutek po ve\xc4\x8d letih.\xc2\xab Napisal je tudi, da je bila pesem dele\xc5\xbena premalo promocije, in da\xc2\xa0\xc2\xbbje pesem sicer samo za obo\xc5\xbeevalce, a vseeno lepa.\xc2\xab Jared iz revije AllureofSound je pesem pohvalil in ji dodelil pet zvezdic od petih ter zraven dodal:\xc2\xa0\xc2\xbb[Pesem 'Flower'] je brez dvoma eden Kyliejinih najbolj\xc5\xa1ih trenutkov. \xc4\x8cudoviti vokali pesmi pridejo \xc5\xa1e bolj do izraza zaradi uspe\xc5\xa1ne produkcije.\xc2\xab_NEWLINE_Kakorkoli \xc5\xbee, revija Hitfix je bila do pesmi\xc2\xa0\xc2\xbbFlower\xc2\xab\xc2\xa0bolj kriti\xc4\x8dna, saj jo je ozna\xc4\x8dila za\xc2\xa0\xc2\xbbgrozljivo\xc2\xab. Katie Hasty, novinarka, ki je za Hitfix napisala oceno singla skupaj z oceno njene pesmi\xc2\xa0\xc2\xbbWho We Are\xc2\xab, je napisala:\xc2\xa0\xc2\xbbPesem 'Flower' se o\xc4\x8ditno nana\xc5\xa1a le na pozna devetdeseta [...] Del njenih pesmi za Holy Motors, ki je pritegnil mojo pozornost, je me\xc5\xa1anica dokaj dobre produkcije in njenega dekli\xc5\xa1kega, tropskega glasu. Morda je to dober znak za njeno kompilacijo Abbey Road Sessions. A vseeno je nanjo vklju\xc4\x8dena tudi pesem 'Flower'. Hitro, zamenjajmo plo\xc5\xa1\xc4\x8do!\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nNa britanski glasbeni lestvici se pesem\xc2\xa0\xc2\xbbFlower\xc2\xab\xc2\xa0ni uvrstila na nobeno mesto, saj so jo zato, ker so jo lahko obo\xc5\xbeevalci zastonj prek spleta naro\xc4\x8dili \xc5\xbee ob izidu albuma The Abbey Road Sessions, ozna\xc4\x8dili za neprimerno za uvr\xc5\xa1\xc4\x8danje na lestvico; na lestvico se namre\xc4\x8d lahko uvrstijo le pesmi, izdane digitalno ali preko CD-ja. Kakorkoli \xc5\xbee, ob izidu albuma The Abbey Road Sessions je pesem 4. novembra 2012 na lestvici zasedla \xc5\xa1estindevetdeseto mesto. Poleg tega je pesem na belgijskih lestvicah (flandrski in valonski) zasedla enaintrideseto in sedemintrideseto mesto, debitirala pa je tudi na enainpetdesetem mestu nizozemske glasbene lestvice.\n_START_SECTION_\nVideospot\n_START_PARAGRAPH_\nO videospotu, ki ga je re\xc5\xbeirala sama, je povedala:\xc2\xa0\xc2\xbbVedno sem si \xc5\xbeelela re\xc5\xbeirati videospot svoje pesmi, saj sem vedno vedela, kako bi jo ilustrirala.\xc2\xab Videospot so 12. avgusta 2012 posneli v Cornwallu, Anglija v \xc4\x8drno-beli tehniki. V njem Kylie Minogue ob za\xc4\x8detku sedi na stolu, pokrita le z belo rjuho, in gledala v ogledalo, nato pa se pri\xc4\x8dne sprehajati po gozdu, mimo debla, in pla\xc5\xbei, le\xc5\xbeati ter sedeti na poljih, polnih ro\xc5\xbe, se igrati zraven gugalnice in le\xc5\xbeati v bazenu._NEWLINE_25. septembra 2012 je videospot iz\xc5\xa1el na YouTubeu kot del praznovanja K25 Minogueove, kjer so njeni obo\xc5\xbeevalci, ki ji sledijo preko Twitterja, morali videospot otvoriti tako, da so v Twitter 25.000-krat vpisali\xc2\xa0\xc2\xbb#KylieFlower\xc2\xab. Samo v treh dneh si je videospot ogledalo 1.000.000 ljudi._NEWLINE_Novinar revije Daily Mail je videospot pohvalil:\xc2\xa0\xc2\xbbJe \xc5\xbee res, da je Kylie Minogue stara \xc5\xa1tiriin\xc5\xa1tirideset let, a dokazala je, da lahko \xc5\xa1e vedno tekmuje z drznimi videospoti svojih mlaj\xc5\xa1ih pop sodelavk.\xc2\xab Novinar revije Blid je opazil, da je videospot zelo podoben njenemu videospotu za pesem\xc2\xa0\xc2\xbbWhere the Wild Roses Grow\xc2\xab.\n_START_SECTION_\nNastopi v \xc5\xbeivo\n_START_PARAGRAPH_\nS pesmijo\xc2\xa0\xc2\xbbFlower\xc2\xab\xc2\xa0je Kylie Minogue nastopila na svoji turneji KylieX2008; ta nastop, ki mu je sledila izvedba baladne razli\xc4\x8dice pesmi\xc2\xa0\xc2\xbbI Believe in You\xc2\xab, je bil vklju\xc4\x8den tudi na DVD s posnetki s turneje. Septembra 2012 je s pesmijo nastopila na BBC-jevi prireditvi Proms in the Park."